ུགས། །སྐུ་ལུས་སྦོམ་ཐུང་དམར་པོ་སྟེ། །རྣམ་པ་སྣ་ཚོགས་སྐུ་སྤྲུལ་ཞིང་། །རྡོ་རྗེ་དབྱངས་ཅན་མ་ཡིས་འཁྱུད། །གར་མཛད་ཁྱོད་ནི་བདེ་བ་ཆེ། །ཁྱོད་ཀྱི་ཧྲཱིཿཥྚྲཱིའི་གསང་སྔགས་ཀྱིས། །ས་གསུམ་པོའི་འཁྲུལ་པ་སེལ། །རྗེ་བཙུན་སྙིང་རྗེ་ཡིས་ནི་ཁྲོ། །གར་མཛད་འཇིག་རྟེན་ཁྱོད་གཟིགས་འདུད། །ཅེས་པས་བསྟོད་ནས། མཆོད་པའི་ལྷ་མོ་དེ་རྣམས་རང་གི་སྙིང་གར་བསྡུས་ལ། ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཞེས་བརྗོད་དོ། །དེ་ནས་ལྷའི་སྐུ་སེམས་དཔའ་སུམ་བརྩེགས་དེ་ཉིད་ལ་དམིགས་ལ་ཡིད་མཉམ་པར་གཞག་གོ །བསྐྱེད་པའི་རིམ་པའོ། །རྫོགས་པའི་རིམ་པ་བསྒོམ་པར་འདོད་ན། གཞན་དང་མཚུངས་པར་བསྒོམས་དང་འགལ་བ་ནི་མེད་དོ། །འདིའི་བླ་མ་བརྒྱུད་པའི་མན་ངག་གིས་ནི་འོད་གསལ་བསྒོམ་པ་ཉིད་ལ་གཙོ་བོར་མཛད་དོ། །དེའི་རིམ་པ་ནི། རང་གི་ཐུགས་ཀའི་ཏིང་ངེ་འཛིན་སེམས་དཔའ་ཧཱུྃ་ལས་འོད་ཟེར་འཕྲོས་པས་ཁམས་གསུམ་སྣོད་བཅུད་འཁོར་འདས་ཀྱི་ཆོས་ཐམས་ཅད་ལ་ཕོག་ཅིང་། དེ་རྣམས་བསྡུས་ནས་གདན་དང་བཅས་པ་རང་ལ་ཐིམ། རང་ཡང་ཐུགས་ཀའི་ཡེ་ཤེས་སེམས་དཔའ་ལ་ཐིམ། དེ་ཏིང་ངེ་འཛིན་སེམས་དཔའ་ཧཱུྃ་ལ། ཧཱུྃ་ཡང་ནམ་མཁའ་ལ་འཇའ་ཚོན་ཡལ་བ་ལྟར་མི་དམིགས་པར་གྱུར་ནས་སྟོང་པ་ཉིད་འོད་གསལ་བའི་ངང་ལ་མཉམ་པར་གཞག་གོ །རྫོགས་པའི་རིམ་པའོ། །དེ་ནས་མཉམ་གཞག་ལས་ལྡང་བའི་ཚེ། ཧཱུྃ་ཞེས་བརྗོད་པས་བདག་ཉིད་གཤིན་རྗེ་གཤེད་སྣོད་བཅུད་ཐམས་ཅད་དེ་བཞིན་གཤེགས་པའི་ངོ་བོའི་དཀྱིལ་འཁོར་དུ་སྐད་ཅིག་གིས་བལྟ་བར་བྱའོ། །དེ་ནས་སྔགས་ཟློ་བར་འདོད་པའི་ཚེ། རང་གི་སྙིང་གར་ཏིང་ངེ་འཛིན་སེམས་དཔའ་མཐའ་མར་སྔགས་ཀྱི་ཕྲེང་བས་གཡས་སྐོར་དུ་འཁོར་བའི་འོད་ཀྱི་རང་གི་ལུས་ཀྱི་ནང་ཡོངས་སུ་གང་བས་སྡིག་པ་དང་། སྒྲིབ་པ་ཐམས་ཅད་སྦྱངས། བསོད་ནམས་དང་ཡེ་ཤེས་ཀྱི་ཚོགས་རྒྱས། ཕྱིར་འཕྲོས་པས་བགེགས་དང་ལོག་པར་འདྲེན་པ་ཐམས་ཅད་ཚར་བཅད། སེམས་ཅན་ཐམས་ཅད་ཀྱི་སྡིག་སྒྲིབ་ཞི་བར་བྱས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་རྒྱུད་བསྐུལ་ནས་དེ་དག་གི་ཡེ་ཤེས་དང་། བྱིན་རླབས་ཡིག་འབྲུའི་རྣམ་པས་སྤྱན་དྲངས་པ་རང་གི་སྙིང་གར་ཐིམ་པར་བསམ་ཞིང་། ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུྃ་ཧཱུྃ་ཕཊ་ཕཊ་སྭཱ་ཧཱ། སྙིང་པོའི་སྔགས་སོ། །ཨོཾ་ཡ་མཱནྟ་ཀ་ཧཱུྃ་ཕཊ། ཉེ་བའི་སྙིང་པོའོ། །དེ་དག་ཇི་སྲིད་ནུས་ཀྱི་བར་དུ་བཟླས་པར་བྱའོ། །གྲངས་ཀྱི་བསྙེན་པའི་ཚད་ནི། སྙིང་པོ་ལ་འབུམ་ཕྲག་བཅུ་བཞི་དང་། ཉེ་བའི་སྙིང་པོ་ལ་འབུམ་ཕྲག་བདུན་ནོ། །མཆོག་བསྒྲུབ་པ་ལ་ནི་ཚད་མེད་དོ། །བཟླས་པའི་རྣལ་འབྱོར་རོ། །སྤྱོད་ལམ་སྣ་ཚོགས་ལ་འཇུག་པའི་ཚེ། བདག་ཉིད་གཤིན་རྗེ་གཤེད་ཡབ་ཡུམ་དང་། སྣང་བ་ཐམས་ཅད་དེ་བཞིན་གཤེགས་པའི་སྐུར་བསྒོམས་ནས། ཨོཾ་ཞེས་བྱ་བ་དང་། བརྗོད་པ་དང་གྲག་པ་ཐམས་ཅད་སྔགས་སུ་བསྒོམས་ནས། ཨཱཿཞེས་བྱ་བ་དང་། སེམས་ཀྱི་རྣམ་པར་རྟོག་པ་ཐམས་ཅད་ཏིང་ངེ་འཛིན་གྱི་རྣམ་པར་འཕྲུལ་བར་བསམས་ལ། ཧཱུྃ་ཞེས་བརྗོད་ནས་དེ་དག་ཐམས་ཅད་ཀྱང་རྣམ་པ་སྒྱུ་མ་ལྟར་གསལ་བར་སྣང་ལ། རང་བཞིན་སྟོང་པ་ཉིད་དུ་ལྷུན་གྱིས་གྲུབ་པ་ངོ་བོ་ཟུང་འཇུག་ཏུ་གནས་པར་ཤེས་པས། ལྷས་ལྷ་ལ་མཆོད་པར་བསམ་ཞིང་། འདོད་པའི་ཡོན་ཏན་ཐམས་ཅད་ལ་སྡང་ཞེན་མེད་པར་ལོངས་སྤྱོད་དོ། །སྤྱོད་ལམ་གྱི་རྣལ་འབྱོར་རོ། །ཉལ་བའི་རྣལ་འབྱོར་ནི་འོད་གསལ་ལ་འཇུག་པ་དང་འདྲ་ཞིང་། ལྡང་བའི་རྣལ་འབྱོར་ནི་འོད་གསལ་ལས་ལྡང་བ་དང་འདྲ་ལ། རྗེས་སུ་ཆགས་པའི་རྣལ་འབྱོར་ནི། བསྐྱེད་རིམ་གྱི་སྐབས་ཀྱི་བདེ་བ་ཆེན་པོ་བསྒོམ་པའི་ཚུལ་དང་འདྲ་བ་ཉིད་དོ།། །།ཚོགས་ཀྱི་འཁོར་ལོ་བྱེད་པར་འདོད་པས། རྟེན་དང་ནང་གི་མཆོད་པ་དང་། ཆུ་གཉིས་སྔོན་དུ་འགྲོ་བའི་ཕྱིའི་མཆོད་པ་དང་། གཏོར་མ་གསུམ་དང་། གཞན་ཡང་འདིར་མཁོ་བའི་ཡོ་བྱད་རྣམས་སྟ་གོན་བྱས་ནས། རིམ་པ་གཉིས་བཟླས་པ་དང་བཅས་པ་རྫོགས་པ་དང་། ཡི་གེ་བདུན་པའི་སྔགས་ཀྱིས་མཆོད་པ་རྣམས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ཡི་གེ་གསུམ་ལས་བྱུང་བའི་མཆོད་པའི་རྫས་བསམ་གྱིས་མི་ཁྱབ་པ་བསྐྱེད་ནས། སོ་སོའི་སྔགས་ཀྱི་བྱིན་གྱིས་བརླབ་བོ། །དེ་ནས་མདུན་དུ་དམིགས་པའི་རྟེན་ཡོད་དམ། མེད་ཀྱང་རུང་། བདག་བསྐྱེད་ཇི་ལྟ་བ་བཞིན་དུ་བསྒྲུབས་པའི་བཅོམ་ལྡན་འདས་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་དམིགས་ནས། རང་གི་སྙིང་ག་ནས་མཆོད་པའི་ལྷ་མོ་དཔག་ཏུ་མེད་པ་སྤྲུལ་པ་རྣམས་ཀྱིས། གོང་གི་མཆོད་རྫས་ཐོགས་ནས་མཆོད་པར་བསམ་ཞིང་། ཨོཾ་སརྦ་ཏ་ཐཱ་ག་ཏ་རཀྟ་ཡ་མཱ་རི། ཞེས་ཀུན་ལ་སྦྱར་ལ། ཨརྒྷཾ་པྲ་ཏཱིཙྪ་སྭཱ་ཧཱས་ཞལ་བསིལ། བཛྲ་པུཥྤེ་ཨཱཿཧཱུྃ་གིས་མེ་ཏོག བཛྲ་དྷཱུ་པེ་ཨཱཿཧཱུྃ་གིས་བདུག་སྤོས། བཛྲ་ཨཱ་ལོ་ཀེ་ཨཱཿཧཱུྃ་གིས་མར་མེ། བཛྲ་གནྡྷེ་ཨཱཿཧཱུྃ་གིས་དྲི། བཛྲ་ནཻ་ཝི་དྱེ་ཨཱཿཧཱུྃ་གིས་ཞལ་ཟས། བཛྲ་ཤབྡ་ཨཱཿཧཱུྃ་གིས་རོལ་མོ་རྣམས་ཕུལ་ལ། ནང་གི་མཆོད་པ་གཏོར་མ་ལྟར་བྱིན་གྱིས་བརླབས་ནས། མཐེབ་སྲིན་གྱི་ཐོར་མས་ཕུལ་ལ་ཐོད་པ་བདུད་རྩིས་གང་བ་དཔག་ཏུ་མེད་པར་གྱུར་པས་མཆོད་པར་བསམ་ཞིང་། ཐོག་མར་རྩ་བའི་བླ་མ་ལ་དབུལ། དེ་ནས་བཅོམ་ལྡན་འདས་གཤིན་རྗེ་གཤེད། སློབ་དཔོན་བིརྺ་པ། ཌོཾ་བི་ཧེ་རུ་ཀ དཔལ་འཛིན། ཛ་ཡ་རི་པ། བཱི་ར་ཌི་པ། གམྦྷི་ར་མ་ཏི། ནིཥྐ་ལངྐ་དེ་ཝ། ར་ཝན་པྲ་བྷ། བླ་མ་ཤེས་རབ་རིན་ཆེན། ཞེས་བརྒྱུད་པའི་བླ་མ་དང་། ཡི་དམ་གྱི་ལྷ་རྣམས་ལ་ཕུལ་ནས། རང་གི་ལྕེ་དང་། དཔྲལ་བ་དང་། མགྲིན་པ། སྙིང་ག་རྣམས་སུ་རེག་པས་ལུས་ཀྱི་ལྷ་མཆོད་ནས། ཆོས་སྐྱོང་དང་། འཇིག་རྟེན་པ་རྣམས་ལའང་མཆོད་པར་བྱའོ། །དེ་ནས་འདོད་པའི་ལོངས་སྤྱོད་ཐམས་ཅད་དང་། ཟག་པ་མེད་པའི་བདེ་བས་མཆོད་པར་བསམ་ཞིང་། གཟུགས་སྒྲ་ལ་སོགས་དྲུག་པོ་འདི། །ཞེས་པ་ལ་སོགས་པས་མཆོད་ནས། བདག་དང་མཆོད་པའི་ལྷ་མོ་ཉིད་ཀྱིས་བསྟོད་པར་བསམ་ཞིང་། ཀྱེ་ཀྱེ་གཤིན་རྗེ་གཤེད་དམར་པོ། །ཞེས་པ་ལ་སོགས་པས་བསྟོད་ནས། མཆོད་པའི་ལྷ་མོ་དེ་དག་ཚོགས་ཀྱི་ཞིང་གི་ཐུགས་ཀར་ཐིམ་པར་བསམ་མོ། །དེ་ནས་གཏོར་མ་སྦྱང་བའི་དང་པོ་ཡི་གེ་བདུན་པས་བསངས། སྭ་བྷཱ་ཝས་སྟོང་པར་སྦྱངས་པའི་ངང་ལས་ཡྃ་ལས་རླུང་། རྃ་ལས་མེ། ཀྃ་ལས་ཐོད་པའི་སྒྱེད་པུ་གསུམ་གྱི་སྟེང་དུ། ཨཱཿལས་ཐོད་པ་ཡངས་ཤིང་རྒྱ་ཆེ་བའི་ནང་དུ། ཤར་དུ་གོ་ལས་བ་ལང་གི་ཤ ལྷོར་ཀུ་ལས་ཁྱིའི་ཤ ནུབ་ཏུ་ད་ལས་རྟའི་ཤ བྱང་དུ་ཧ་ལས་གླང་པོ་ཆེའི་ཤ དབུས་སུ་ན་ལས་མིའི་ཤ དེ་རྣམས་ཀྱི་སྟེང་དུ། ཤར་དུ་བི་ལས་དྲི་ཆེན། དབུས་སུ་མུ་ལས་དྲི་ཆུ། ནུབ་ཏུ་ཤུ་ལས་བྱང་ཆུབ་ཀྱི་སེམས། བྱང་དུ་མ་ལས་ཤ་ཆེན་གྱི་དྭངས་མ། ལྷོར་ར་ལས་རཀྟ་དང་། དེ་རྣམས་ཀྱི་སྟེང་དུ་ཧཱུྃ་ལས་རྡོ་རྗེ་དང་། མི་མགོས་མཚན་པའི་དབྱུག་པ་བསྐྱེད་ནས། དེ་ལས་འོད་འཕྲོས་པས་རླུང་གཡོས། མེ་སྦར། ཤ་ལྔ་བདུད་རྩི་ལྔ་བཞུ་ནས་ཁ་དོག་དམར་ཞིང་རེག་བྱ་ཚ་བར་གྱུར། ཡང་དབྱུག་པ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་ཐམས་ཅད་ཀྱི་ཡེ་ཤེས་ཀྱི་བདུད་རྩི་སྤྱན་དྲངས་པ་དབྱུག་པ་དང་བཅས་པ་ཐོད་པའི་ནང་དུ་བབས་པས་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོ་ཁ་དོག་དཀར་ཞིང་། རེག་བྱ་བསིལ་བ། དྲི་དང་། རོ་དང་། ནུས་པ་ཕུན་སུམ་ཚོགས་པར་གྱུར་ནས། ཨོཾ་ཨཱཿཧཱུྃ། ཞེས་ཡང་ཡང་བརྗོད་པས་བྱིན་གྱིས་བརླབ་བོ། །དེ་ནས་རང་གི་སྙིང་གའི་ཧཱུྃ་ལས་འོད་འཕྲོས་པས་གཏོར་མའི་མགྲོན་དུ། དཔལ་གཤིན་རྗེ་གཤེད་ལ་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་སྤྱན་དྲངས་པར་བསམ་ཞིང་། ཨོཾ་ཧྲཱིཿཧཿབྷོ་མ་ཧཱ་ཀྲོ་དྷ་ཨཱ་གཙྪ་ཨཱ་གཙྪ། པྲ་སཱ་དེ་པཱུ་ཛཾ་པྲ་ཏི་གྲྀཧྞ་པྲ་སཱ་དཾ་མ་དི་མ་ནཾ་ཀུ་རུ་སྭཱ་ཧཱ། ཞེས་པས་སྤྱན་དྲངས་པར་བསམ་ཞིང་། ཚོགས་ཀྱི་ཞིང་ལ་གཉིས་སུ་མེད་པར་བསྟིམ་པའི་ཞལ་ནས་འོད་ཀྱི་སྦུ་གུ་བྱུང་བས་གསོལ་བར་བསམ་ཞིང་། ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་རཀྟ་ཡ་མཱ་རི་ཨི་མཾ་བ་ལིཾ་གྲྀཧྞ་མ་མ་བིགྷྣཱན་ཧ་ར་ཧ་ར་ཧཱུྃ་ཧཱུྃ་ཕཊ་སྭཱ་ཧཱ། ཞེས་གསུམ་མམ་བདུན་གྱིས་དབུལ། སྔ་མ་བཞིན་དུ་མཆོད་ནས་འདོད་པའི་དོན་གསོལ་བ་གདབ་པར་བྱའོ། །གཉིས་པ་རྡོ་རྗེ་ནག་པོ་ཆེན་པོ་ལ་དབུལ་ལོ། །གསུམ་པ་མཁའ་འགྲོ་སྤྱི་གཏོར་བཞིན་བྱིན་གྱིས་བརླབས་ལ། རང་གི་སྙིང་ག་ནས་འོད་འཕྲོས་པས། ཕྱོགས་སྐྱོང་བཅུ། ཉི་ཟླ་དང་། ཐག་ཟངས་རིསདང་། ཁྱབ་འཇུག་དང་བཅས་པའི་ཕྱོགས་སྐྱོང་བཅུ་བཞི་སྤྱན་དྲངས་ལ། གཤིན་རྗེ་གཤེད་ཀྱི་འཁོར་དུ་བསྐོར་བར་བསམས་ནས། བཅོམ་ལྡན་འདས་ཀྱི་ཐུགས་ཀ་ནས་འོད་འཕྲོས་པས་ཕྱོགས་སྐྱོང་བཅུ་བཞི་ལ་ཕོག་པས། བཅོམ་ལྡན་འདས་ཀྱི་རྣམ་པར་གྱུར་པ་རྣམས་ལ་གཏོར་མ་ཕུལ་བར་བསམ་ཞིང་། ཨོཾ་ཧྲཱིཿཥྚྲཱིཿཝི་ཀྲྀ་ཏཱ་ན་ན་ཧཱུྃ་ཧཱུྃ་ཕཊ་ཕཊ་སྭཱ་ཧཱ། ལོ་ཀ་པཱ་ལ་ས་པ་རི་ཝཱ་ར་ཨི་དཾ་བ་ལིཾ་ཁ་ཁ་ཁཱ་ཧི་ཁཱ་ཧི། ཧ་ཧ་ཧ། ཧི་ཧི་ཧི། ཧཱུྃ་ཧཱུྃ་ཧཱུྃ། ཕེཾ་ཕེཾ་ཕེཾ་སྭཱ་ཧཱ། ཞེས་ལན་གསུམ་གྱིས་ཕུལ་ནས་འདོད་པའི་དོན་ལ་གསོལ་བ་གདབ་བོ། །དེ་ནས་ཚོགས་ཀྱི་ཡོ་བྱད་མངོན་དུ་བྱས་པ་གཏོར་མ་ལྟར་བྱིན་གྱིས་བརླབས་ཤིང་། ནང་མཆོད་ཀྱིས་བྲན་ནས། ཡོ་བྱད་རྣམས་བཏེག་པའམ། བཏེག་པར་མོས་ལ་མདུན་བསྐྱེད་དང་། བདག་བསྐྱེད་ཀྱི་ལྷ་ཚོགས་ཐམས་ཅད་ལ་ཕུལ་བར་བསམ་ཞིང་། གཟུགས་སྒྲ་ལ་སོགས་དྲུག་པོ་འདི། །ཞེས་པ་ལ་སོགས་པ་ལན་གསུམ་དུ་བརྗོད་དོ། །དེ་ནས་ཕུད་དབུལ་བ་དང་། དམ་ཚིག་དྲང་བ་གཞན་དང་འདྲ་ལ། ཕུད་ཀྱིས་ནང་མཆོད་ཀྱི་སྐབས་ལྟར་མཆོད་ནས། སླར་ཡང་རང་ཉིད་གཤིན་རྗེ་གཤེད་དུ་གསལ་བར་དམིགས་པའི་ལྟེ་བ་ནས་གཏུམ་མོའི་མེ་འབར་བས་ལུས་ཀྱི་ནང་ཐམས་ཅད་གང་བའི་སྙིང་གར་གཤིན་རྗེ་གཤེད། བླ་མ་རིགས་ཀྱི་བདག་པོའི་རྣམ་པས་དབུར་བརྒྱན་པའི་མཐའ་མ་སངས་རྒྱས་དང་། བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་དང་། ལྟོ་བར་ཕྱོགས་སྐྱོང་བཅུ་བཞི་ལ་འཇིག་རྟེན་པའི་ཚོགས་ཐམས་ཅད་ཀྱིས་བསྐོར་བ་དམིགས་ལ། ལག་པ་གཉིས་དགང་བླུགས་ཀྱི་སྦྱོར་བས་ཁ་ཧོམ་ཁུང་དུ་ཕུལ་བས། འཕགས་པ་མཆོད་པ་དང་། སེམས་ཅན་ཚིམ་པར་བསམ་ཞིང་། ཟས་ལ་མ་ཞེན་པར་ལོངས་སྤྱོད་དོ། །ལྷག་མའི་གཏོར་མ་འབར་བའི་ཕྱག་རྒྱའི་ནང་ནས་ཆང་གི་ཁ་ཕྲུ་བཏབ་ནས། ཨོཾ་ཨཱཿཧཱུྃ་གི་བྱིན་གྱིས་བརླབས་ཏེ། ལྷག་མ་ལ་དབང་བའི་འབྱུང་པོ་ཐམས་ཅད་མདུན་དུ་དམིགས་པ་ལ་བྱིན་པར་བསམ་ཞིང་། ཨོཾ་ཨུ་ཙིཥྚ་བ་ལིཾ་ཏ་བྷཀྵ་སཱི་སྭཱ་ཧཱ། ཞེས་ལན་གསུམ་བརྗོད་པས་བྱིན་ནས། ཉིན་མོ་བདེ་ལེགས་མཚན་བདེ་ལེགས། །ཉི་མའི་གུང་ལ་བདེ་ལེགས་ཤིང་། །ཉིན་མཚན་རྟག་ཏུ་བདེ་ལེགས་པ། །དཀོན་མཆོག་གསུམ་གྱིས་དེང་འདིར་གསོལ། །ཞེས་ཤེས་པ་བརྗོད་ནས། ཡི་གེ་བརྒྱ་པས་ལྷག་ཆད་ཁ་བསྐངས་ལ། སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པར། །གང་གི་ལམ་གྱིས་གྲོལ་འགྱུར་བ། །དེས་ནི་སངས་རྒྱས་ཉིད་ཐོབ་ཤོག །ཅེས་སྨོན་ལམ་བཏབ་ནས། རྟེན་ཡོད་ན་གཤེགས་སུ་མི་གསོལ་ཞིང་། མེད་ན་བཛྲ་མུཿས་གཏོར་མའི་མགྲོན་དང་བཅས་པ་གཤེགས་སུ་གསོལ། ལས་ཀྱི་རྗེས་བསྡུས་ནས། རང་གི་གནས་བསྲུངས་ལ་ཅི་བདེ་བར་སྤྱད་དོ། །མཆོད་པའི་རིམ་པའོ། །རྗེས་ཀྱི་བྱ་བ་རྣམས་ཀྱང་གཞན་དང་འདྲ་བ་ཉིད་དོ། །ཚོགས་ཀྱི་འཁོར་ལོ་དང་མ་འབྲེལ་བའི་ཁ་ཟས་ཀྱི་རྣལ་འབྱོར་ཡང་གོང་དུ་བསྟན་པའི་ཚུལ་ཉིད་ཀྱིས་བྱའོ། །དམ་ཚིག་དང་སྡོམ་པ་ལ་གནས་ན་འདི་ལྟར་སྤྱོད་པའི་རྣལ་འབྱོར་པ་ནི་རིང་པོར་མི་ཐོགས་པར་བཅོམ་ལྡན་འདས་གཤིན་རྗེ་གཤེད་ཀྱི་གོ་འཕང་མྱུར་དུ་ཐོབ་པར་འགྱུར་ཞིང་། ཐུན་མོང་གི་དངོས་གྲུབ་ནི་ཞར་ལས་འགྲུབ་པ་ཉིད་དོ། །དཔལ་འབྱོར་ཀུན་མཆོག་བདེ་དང་གྲོལ་བ་སྟེ། །དེ་ཡི་རྩ་བ་ཤེས་རབ་ཁོ་ན་ཡིན། །འཚེ་བའི་མཐར་ཐུག་བདུད་དང་གཤིན་རྗེ་སྟེ། །དེ་ཡི་རྩ་བ་མ་རིག་པ་ལས་བྱུང་། །དེ་ཕྱིར་ཞི་བས་ཤེས་རབ་སྐྱེད་བྱེད་ཅིང་། །ཁྲོ་བར་གྱུར་པས་ཉེས་པ་དྲུངས་འབྱིན་པ། །འཇམ་པའི་དཔལ་དང་དཔལ་མགོན་གཤིན་རྗེ་གཤེད། །ཞི་དང་ཁྲོ་དང་གཉིས་ཀ་ཟུང་འཇུག་ཏུ། །ཐུབ་པ་ཉིད་ཀྱིས་རྣམ་པར་འཕྲུལ་པ་གང་། །གདུལ་བྱ་འཕགས་པའི་སྐྱེས་མཆོག་ལས་བརྒྱུད་ནས། །བརྒྱུད་པ་མཆོག་ནས་མཆོག་ལ་བརྒྱུད་གྱུར་ཏེ། །ཀུན་གྱི་བྱིན་བརླབས་མན་ངག་ལ་འབབ་ཅིང་། །དེ་ཡང་དེ་འདྲར་མཁྱེན་པའི་མཁྱེན་བཟང་ཞིང་། །དེ་སོགས་དེ་འདྲར་འདུན་པའི་འདུན་པ་ཅན། །ཇིམ་གྱིམ་གྱིས་ནི་རྒྱལ་ལ་རྒྱལ་སྲས་བཞིན། །བདག་ལ་བསྐུལ་ནས་བསྐུལ་བཞིན་བདག་གིས་སྦྱར། །སྦྱར་བའི་དགེ་དང་དགེ་བ་དེ་ལས་གཞན། །གཞན་དང་བདག་གིས་བདག་གིར་བྱས་པ་གང་། །གང་ཡོད་དེ་ཡིས་དེ་དང་དེ་དག་ཀུན། །ཀུན་མཁྱེན་ཀུན་བཟང་ཀུན་ནས་ཐོབ་གྱུར་ཅིག །དཔལ་གཤིན་རྗེ་གཤེད་དམར་པོའི་སྒྲུབ་པའི་ཐབས། འཇིགས་པ་མེད་པར་རྣམ་པར་རོལ་པ་ཞེས་བྱ་བ་འདི་ནི། བླ་མ་དགེ་བའི་བཤེས་གཉེན་གློ་བོ་ལོ་ཙཱ་བ་ལས་ཐོབ་པ་དང་། ཐོས་པ་བཞིན་དགེ་སློང་སྔགས་འཆང་བ་འཕགས་པ་ཞེས་བྱ་བས་ས་མོ་སྦྲུལ་གྱི་ལོ་དཔྱིད་ཟླ་ར་བ་ལ་ཅོང་ཏོའི་ཕོ་བྲང་སར་པའི་དག་བྱེད་ཁྲུས་ཁང་གི་གླིང་དུ་སྦྱར་བའོ།། །། ༈ གུ་རུ